Адыгэхэм я тхыдэм зыщагъэгъуазэ
КъБР-м и Лъэпкъ музейм дыгъуасэ иригъэблэгъащ Урысейм и щIыналъэ зыбжанэм, Кърымри хэту, щыщ гупышхуэ.
Абыхэм я пашэ тхыдэдж, тхакIуэ, лъахэхутэ Осташкэ Андрей къызэрыджиIамкIэ, цIыху 70 зыхэт гупым махуищ хъуауэ Къэбэрдей-Балъкъэрым зыщаплъыхь, щIыналъэм щыпсэу лъэпкъхэм, нэхъыбэу адыгэхэм, я хабзэм, я щыIэкIэ-псэукIэм зыщагъэгъуазэ. Андрей къыхигъэщащ цIыхухэм щIыпIэр къызэрымыкIуэу ягу зэрырихьар.
ХьэщIэхэр иригъэблэгъащ Лъэпкъ музейм и унафэщI Накуэ Феликс икIи и гуапэу яхутепсэлъыхьащ ахэр зыщIэупщIам, къапщтэмэ, адыгэ Iэщэ-фащэм. А тIур щхьэхуэ-щхьэхуэу зэрахьэркъым, сытым щыгъуи зэщIыгъущ, — жиIащ Накуэм. — Псалъэм папщIэ, адыгэм и лъэпкъ фащэм хуэдэу Iэщэри зыпкърылъ куэд щыIэкъым. Студенецкая Евгение абыхэм зэпкърыхауэ щытепсэлъыхьащ «Одежда народов Северного Кавказа XVIII — XX вв.» тхылъым. Пэжыр жыпIэмэ, Iэщэ-фащэр екIуу зехьэнымкIэ Кавказ псом щапхъэ яхуэхъуар Къэбэрдейращ. Ар мызэ-мытIэу къыхагъэщащ дзэ тхыдэдж Попко Иван, дзэ, къэрал лэжьакIуэ Потёмкин Павел сымэ, нэгъуэщI куэдми.
Накуэ Феликс хьэщIэхэр щигъэгъуэзащ адыгэ сэшхуэми, абы къыхигъэщащ генерал Горлов Александр и унафэм щIэту урысыдзэр зэрызэщIэузэда Iэщэ нэхъ лъэщ дыдэу 1881 гъэм къалъытаиплIым адыгэ сэшхуэр зэращыщыр, Иорданием и пащтыхьыр зыхъумэ адыгэ щIалэхэм сэшхуэ зэракIэрыщIар.
Музейм и къудамэм и унафэщI Къантемыр Ларисэ республикэм и тхыдэм, и щIыуэпсым яхутепсэлъыхьурэ пэшхэм защригъэплъыхьащ, иужькIэ ахэр ирагъэплъащ адыгэ сэшхуэм теухуа фильм кIэщI.
БАГЪЭТЫР Луизэ.
Сурэтхэр Къарей Элинэ трихащ.
